Stjepan Polje

Stjepan Polje je naseljeno mjesto u gradu Gračanici, Bosna i Hercegovina.

 Geografija 
Stjepan Polje se nalazi na oko 11 km površine Trebave i sprečanske aluvijalne ravni, sa nadmorskom visinom od oko 200-500 metara. Tlo uglavnom grade pijesak, šljunak, škriljave gline i gline uopšte pliocenske starosti. Stjepan Polje se sastoji od zaseoka: Dživraci, Potok Mahala, Hadžići, Jahići, Husići, Mejremići, Hodžići, Muratovići, Mustafići, Dedići, Avdići, Memići, Polje, Bare, Ibrahimovići,Džebe i Luke.

 Historija 
Stjepan Polje je dosta staro naselje koje je postojalo još u praistoriji , a kasnije i u srednjem vijeku. U turskim dokumentima ovo naselje se pojavljuje veoma rano. Prema dr. A. Handžiću Stjepan Polje je do 1528. godine bilo naseljeno Vlasima, kao i selo Gračanica, u kojem je bio rudnik željeza, zatim varoš grada Sokola, te sela Drenovac, Orahovica, Gornja Lohinja, Donja Lohinja, Brijesnica i Klokotnica. Od 1528. kada su Osmanlije došle na ovo područje, te uslijed procesa islamizacije, neislamskog stanovništva je sve manje. Od tog doba kao najveći dio stanovištva sačinjavaju muslimani.

U periodu 18. i početkom 19. stoljeća u Stjepan Polje, i okolna sela dolaze i trajno se naseljavaju muslimanske porodice iz Srbije i to većinom iz Užica. Također, ovdje su se naseljavale i porodice iz Hercegovine, Mađarske te prekosavske i (najvećim dijelom) podrinjske oblasti. Godine 1878. Bosna i Hercegovina pada pod vlast Austro-Ugarske, te administrativno-pravnim promjenama Stjepan Polje ulazi u okvir Gračaničkog sreza.

Naselje je razbijenog tipa. Kuće su razbacane po okolnom pobrđu, čija nadmorska visina iznosi do 250 m. Stjepan Polje ima više mahala (zaselaka) koji su raspoređeni u dva odvojena dijela u koje se dolazi asfaltnim putem koji se iznad osnovne škole u zaseoku Polje račva te jedan dio na sjeveru povezuje Mustafiće, Dediće, Muratoviće, Avdiće i Džebe, a drugi krak puta povezuje na sjeveroistoku mahalu Prkute (Hadžiće), Dživrake, Mejremiće i Potok mahalu. Zaseoci pretežno nose imena po prezimenima porodica koji ih nastanjuju ili su ih nastanjivali. Izuzetak čini zaselak Polje, odnosno Crkvina, Potok mahala, Dživraci i Luke.

 Obrazovanje 
Stjepan Polje posjeduje jednu osnovnu školu koja počela je sa radom 1949. godine u mektebskoj zgradi. Objekat škole je izgrađen 1951 godine sa dvije učionice i stanom za učitelja. Do 1974. godine egzistirala je kao područno odjeljenje Osnovne škole "Mitar Trifunović Učo" Gračanica, a kao samostalna obrazovna ustanova osnovana je Odlukom Skupštine općine Gračanica 23. 12. 1974 godine. Škola u Stjepan Polju danas ima 390 učenika raspoređenih u 18 odjeljenja i od školske 2004/05 godine uvela je devetogodišnje školovanje. Ima 38 zaposlenih radnika, od čega 33 nastavnika. Školske 2011/2012. godine JU OŠ " Stjepan Polje" je pohađalo 365 učenika raspoređenih u 17 odjeljenja.

 Stanovništvo 

 Također pogledajte 
 NK Stjepan Polje

 Reference 

 Vanjski linkovi 

 Zvanični sajt grada Gračanice